ฐานะการเงินและผลการดำเนินงาน OHTLTO

1.  งบการเงิน

ก) สรุปรายงานการสอบบัญชี

1) ผู้สอบบัญชี และค่าตอบแทนของผู้สอบบัญชี

-   ค่าตอบแทนจากการสอบบัญชี (Audit fee)

  คณะกรรมการของบริษัทได้แต่งตั้งให้นางณฐพร พันธุ์อุดม ผู้สอบบัญชีรับอนุญาตเลขที่ 3430
  และ/หรือ นายขจรเกียรติ อรุณไพโรจนกุล ผู้สอบบัญชีรับอนุญาตเลขที่ 3445
  จากบริษัทไพร้ซวอเตอร์เฮาส์คูเปอร์ส เอบีเอเอส จำกัด เป็นผู้สอบบัญชีของบริษัท
  โดยมีค่าตอบแทนสำหรับปี 2547 จำนวน 730,000 บาท

-   ค่าบริการอื่น (Non-Audit fee)

  ไม่มีค่าตอบแทนของงานบริการอื่นใดในปี 2547

2) สรุปรายงานการตรวจสอบของผู้สอบบัญชีในระยะปี พ.ศ. 2537 - พ.ศ. 2547
แสดงความเห็นแบบไม่มีเงื่อนไข

3) นโยบายการบัญชีที่สำคัญ

  3.1 เกณฑ์การจัดทำงบการเงิน

  งบการเงินรวมและงบการเงินเฉพาะบริษัทได้จัดทำขึ้นตามหลักการบัญชีที่รับรองทั่วไปภายใต้พระราชบัญญัติการบัญชี
  พ.ศ. 2543 ซึ่งหมายความถึงมาตรฐานการบัญชีที่ออกภายใต้พระราชบัญญัติวิชาชีพบัญชี พ.ศ.
  2547
  และตามข้อกำหนดของคณะกรรมการกำกับหลักทรัพย์และตลาดหลักทรัพย์ว่าด้วยการจัดทำและนำเสนอ
  รายงานทางการเงินภายใต้พระราชบัญญัติหลักทรัพย์และตลาดหลักทรัพย์ พ.ศ. 2535
  บริษัทได้ใช้มาตรฐาน การบัญชีฉบับที่ 56 เรื่องการบัญชีสำหรับภาษีเงินได้ก่อนวันถือปฏิบัติ

  หลักการบัญชีที่ใช้อาจแตกต่างไปจากหลักการบัญชีที่รับรองทั่วไป ซึ่งใช้ในประเทศอื่น ดังนั้น
  งบการเงินรวมและงบการเงินเฉพาะบริษัทได้จัดทำขึ้นมิได้มีจุดประสงค์ที่จะแสดงฐานะการเงิน
  และผลการดำเนินงานและ
  กระแสเงินสดให้สอดคล้องกับหลักการบัญชีที่รับรองทั่วไปที่กำหนดไว้ในประเทศอื่น
  ดังนั้นงบการเงินรวมและงบการเงินเฉพาะบริษัทได้จัดทำขึ้นด้วยข้อสมมติฐานที่ว่าผู้ใช้งบการเงินมีความเข้าใจหลักการและวิธีปฏิบัติทางการบัญชีที่รับรองทั่วไปในประเทศไทย

  งบการเงินรวมและงบการเงินเฉพาะบริษัทได้จัดทำขึ้นโดยใช้เกณฑ์ราคาทุนเดิม

  เพื่อความสะดวกของผู้ใช้งบการเงินรวมและงบการเงินเฉพาะบริษัท
  จึงได้มีการแปลงบการเงินเป็นภาษาอังกฤษจากงบการเงินตามกฎหมายที่จัดทำเป็นภาษาไทย

3.2 การใช้ประมาณการ

  ในการจัดทำงบการเงินรวมและงบการเงินเฉพาะบริษัทให้สอดคล้องกับหลักการบัญชีที่รับรองทั่วไปในประเทศไทย
  กำหนดให้ฝ่ายบริหารต้องประมาณการและมีสมมติฐานซึ่งมีผลกับมูลค่าของสินทรัพย์และหนี้สินที่รายงานไว้ในงบการเงิน
  การเปิดเผยข้อมูลสินทรัพย์ที่อาจเกิดขึ้นและหนี้สินที่อาจเกิดขึ้น ณ วันที่ในงบการเงิน
  และรายได้และค่าใช้จ่ายในงวดที่รายงานไว้ในงบการเงิน ดังนั้น
  ผลที่เกิดขึ้นจริงอาจต่างไปจากประมาณการ

  3.3 เงินลงทุนในบริษัทย่อย

  บริษัทย่อยหมายถึงบริษัทที่บริษัทใหญ่ในกลุ่มบริษัทมีสิทธิออกเสียงทั้งทางตรงและทางอ้อมมากกว่ากึ่งหนึ่งของสิทธิในการออกเสียงทั้งหมด
  หรือมีอำนาจในการควบคุมนโยบายการเงินและการดำเนินงานของบริษัทย่อย
  บริษัทย่อยดังกล่าวได้ถูกนำมารวมในการจัดทำงบการเงินรวม
  โดยเริ่มตั้งแต่วันที่บริษัทใหญ่มีอำนาจควบคุม จนถึงวันที่บริษัทย่อย ดังกล่าวได้ถูกจำหน่ายออกไป
  รายการและยอดคงเหลือระหว่างกลุ่มบริษัท
  ตลอดจนกำไรที่ยังไม่เกิดขึ้นได้ตัดออกจากงบการเงินรวมนี้แล้ว รวมทั้งขาดทุนที่ยังไม่เกิดขึ้น
  ซึ่งเป็นผลมาจากรายการบัญชีระหว่างบริษัทในกลุ่ม
  เว้นแต่บริษัทจะไม่สามารถได้รับคืนต้นทุนที่เสียไป
  นโยบายการบัญชีสำหรับบริษัทย่อยจะเปลี่ยนแปลงเพื่อใช้นโยบายการบัญชีเดียวกับกลุ่มบริษัทในการจัดทำงบการเงินรวม
  ข้อมูลเกี่ยวกับส่วนของผู้ถือหุ้นส่วนน้อยได้แสดงเป็นรายการแยกต่างหากในงบดุลรวมและงบกำไรขาดทุนรวม

  เงินลงทุนในบริษัทย่อยแสดงในงบการเงินเฉพาะบริษัทโดยใช้วิธีส่วนได้เสีย

  รายชื่อของบริษัทย่อยของกลุ่มบริษัทได้แสดงไว้ในหมายเหตุประกอบงบการเงินข้อ 7 ค)
  ส่วนผลกระทบทางการเงินจากการได้มาซึ่งบริษัทย่อย
  ได้เปิดเผยไว้ในหมายเหตุประกอบงบการเงินข้อ 7 จ)

  3.4 เงินลงทุนในบริษัทร่วม

  เงินลงทุนในบริษัทร่วมแสดงในงบการเงินรวมและงบการเงินเฉพาะบริษัทโดยใช้วิธีส่วนได้เสีย
  เงินลงทุนใน บริษัทร่วม ดังกล่าวเป็นการลงทุนในกิจการที่กลุ่มบริษัทถือหุ้นระหว่างร้อยละ 20
  ถึงร้อยละ 50 ของสิทธิใน การออกเสียงทั้งหมด
  หรือกิจการที่กลุ่มบริษัทมีอิทธิพลอย่างเป็นสาระสำคัญแต่ไม่ถึงกับควบคุม กำไรที่ยัง
  ไม่เกิดขึ้นซึ่งเป็นผลมาจากรายการบัญชีระหว่างกลุ่มบริษัทและบริษัทร่วมได้ตัดออกจากงบการเงินนี้แล้วเท่าที่กลุ่มบริษัทมีส่วนได้เสียในบริษัทร่วมนั้น
  รายการขาดทุนที่ยังไม่เกิดขึ้นจะไม่ถูกตัดออกจากงบการเงินถ้าหากมีหลักฐานว่าสินทรัพย์ที่โอนระหว่างกันเกิดการด้อยค่า
  วิธีส่วนได้เสียจะไม่นำมาใช้เมื่อมูลค่าเงินลงทุนในบริษัทร่วมเป็นศูนย์
  เว้นแต่กลุ่มบริษัทมีภาระผูกพันหรือต้องจ่ายเงินเพื่อชำระภาระผูกพันของบริษัทร่วม
  ซึ่งกลุ่มบริษัทได้ค้ำประกันหรือให้การยินยอมไว้

  รายชื่อของบริษัทร่วมของกลุ่มบริษัทได้แสดงไว้ในหมายเหตุประกอบงบการเงินข้อ 7ค)

  3.5 เครื่องมือทางการเงิน

  สินทรัพย์ทางการเงินที่แสดงในงบดุลรวมและงบดุลเฉพาะบริษัทประกอบด้วยเงินสดและรายการเทียบเท่าเงินสด
  เงินลงทุนระยะสั้น ลูกหนี้การค้า เงินให้กู้ยืมและลูกหนี้บริษัทที่เกี่ยวข้องกัน
  รายการบางรายการของสินทรัพย์หมุนเวียนอื่น เงินลงทุนซึ่งบันทึกโดยวิธีส่วนได้เสีย
  และรายการบางรายการของสินทรัพย์ไม่หมุนเวียนอื่น
  หนี้สินทางการเงินที่แสดงอยู่ในงบดุลรวมและงบดุลเฉพาะบริษัทประกอบด้วยเงินกู้ยืมระยะสั้นจากธนาคาร
  เจ้าหนี้การค้า เจ้าหนี้บริษัทที่เกี่ยวข้องกัน ค่าใช้จ่ายค้างจ่าย ภาษีเงินได้นิติบุคคลค้างจ่าย
  เงินปันผลเสนอจ่าย รายการบางรายการของหนี้สินหมุนเวียนอื่น เงินกู้ยืมระยะยาว
  และรายการบางรายการของหนี้สินอื่น
  ซึ่งนโยบายการบัญชีเฉพาะสำหรับรายการแต่ละรายการได้เปิดเผยแยกไว้ในแต่ละหัวข้อที่เกี่ยวข้อง

  การเปิดเผยข้อมูลเกี่ยวกับเครื่องมือทางการเงินซึ่งกลุ่มบริษัทเป็นคู่สัญญาได้แสดงไว้ในหมายเหตุประกอบ
  งบการเงินข้อ 3

  3.6 การแปลงค่าเงินตราต่างประเทศ

  กลุ่มบริษัทแปลงค่ารายการที่เป็นเงินตราต่างประเทศให้เป็นเงินบาทโดยใช้อัตราแลกเปลี่ยน ณ
  วันที่ที่เกิด รายการ และแปลงค่าสินทรัพย์และหนี้สินที่เป็นตัวเงินในสกุลเงินตราต่างประเทศ
  ซึ่งคงเหลืออยู่ ณ วันที่ใน งบดุลเป็นเงินบาทตามอัตราแลกเปลี่ยน ณ วันที่ในงบดุล
  กำไรและขาดทุนที่เกิดจากการรับหรือจ่ายชำระที่เป็นเงินตราต่างประเทศ
  และที่เกิดจากการแปลงค่าสินทรัพย์และหนี้สินที่เป็นตัวเงินในสกุลเงินตราต่างประเทศ
  ดังกล่าวรับรู้เป็นรายได้หรือค่าใช้จ่ายในงบกำไรขาดทุน

  3.7 เงินสดและรายการเทียบเท่าเงินสด

  เงินสดและรายการเทียบเท่าเงินสดได้แสดงอยู่ในงบดุลด้วยราคาทุน
  สำหรับการแสดงงบกระแสเงินสด เงินสดและรายการเทียบเท่าเงินสดประกอบด้วยเงินสดในมือ
  เงินฝากธนาคารประเภทจ่ายคืนเมื่อทวงถาม เงินลงทุน
  ระยะสั้นอื่นที่มีสภาพคล่องในการเปลี่ยนมือ

  3.8 ลูกหนี้การค้า

  ลูกหนี้การค้าแสดงด้วยมูลค่าที่จะได้รับ ค่าเผื่อหนี้สงสัยจะสูญประมาณจากการสอบทานยอดคงเหลือ
  ณ วันปลายปี หนี้สูญที่เกิดขึ้นในระหว่างปีตัดเป็นค่าใช้จ่ายทันทีที่เกิดขึ้น

  3.9 สินค้าคงเหลือ

  สินค้าคงเหลือแสดงด้วยราคาทุนหรือมูลค่าสุทธิที่จะได้รับแล้วแต่ราคาใดจะต่ำกว่า
  ราคาทุนของสินค้าคำนวณโดยวิธีถัวเฉลี่ยถ่วงน้ำหนัก ต้นทุนในการซื้อประกอบด้วยราคาซื้อ
  และค่าใช้จ่ายทางตรงที่เกี่ยวข้องกับการซื้อสินค้านั้น เช่น ค่าภาษีอากรและค่าขนส่ง
  หักด้วยส่วนลดและเงินที่ได้รับคืนจากการซื้อสินค้า
  มูลค่าที่จะได้รับประมาณจากราคาที่คาดว่าจะขายได้ตามปกติของธุรกิจหักด้วยค่าใช้จ่ายในการขาย
  ในระหว่างปี กลุ่มบริษัทได้ตั้งค่าเผื่อลดมูลค่าสินค้าคงเหลือสำหรับสินค้าเก่า ล้าสมัย
  หรือเสื่อมคุณภาพ

  3.10 ที่ดิน อาคาร และอุปกรณ์

  ที่ดิน อาคาร และอุปกรณ์รับรู้เมื่อเริ่มแรกตามราคาทุนเดิมหักด้วยค่าเสื่อมราคา

  ค่าเสื่อมราคาคำนวณโดยวิธีเส้นตรง
  เพื่อลดราคาตามบัญชีของสินทรัพย์แต่ละชนิดตลอดประมาณการอายุการ
  ให้ประโยชน์ของสินทรัพย์ดังต่อไปนี้
  ยกเว้นที่ดินซึ่งถือว่าประมาณการอายุการให้ประโยชน์มีไม่จำกัด

  อาคาร 40 ปี

  ส่วนปรับปรุงอาคาร 20 ปี

  ส่วนปรับปรุงและตกแต่งสินทรัพย์เช่า 5 ปี

  เครื่องจักรและอุปกรณ์ 5 - 10 ปี

  เครื่องตกแต่งและติดตั้ง 5 - 10 ปี

  ยานพาหนะ 5 ปี

  เครื่องใช้ในการดำเนินงานซึ่งประกอบด้วยเครื่องกระเบื้อง เครื่องแก้ว เครื่องเงิน ผ้าลินิน
  และเครื่องแบบ จะถือ เป็นเครื่องใช้ในโรงแรม และถือเป็นค่าใช้จ่ายทันทีเมื่อมีการเบิกใช้
  ในกรณีเครื่องใช้ในการดำเนินงานที่ล้าสมัยและถูกเปลี่ยนแทนอันเนื่องมาจากการเปลี่ยนแปลงแนวการตกแต่งภัตตาคาร
  มูลค่าที่คงเหลืออยู่ของเครื่องใช้ในการดำเนินงานดังกล่าวจะถูกตัดเป็นค่าใช้จ่ายทันที

  ในกรณีที่ราคาตามบัญชีของสินทรัพย์สูงกว่ามูลค่าที่คาดว่าจะได้รับคืนของสินทรัพย์นั้น
  ราคาตามบัญชีของ สินทรัพย์ดังกล่าวจะถูกปรับลดให้เท่ากับมูลค่าที่คาดว่าจะได้รับคืนทันที

  กำไรขาดทุนจากการจำหน่ายที่ดิน อาคาร
  และอุปกรณ์คำนวณโดยการเปรียบเทียบจำนวนเงินที่ได้รับจากการจำหน่ายกับราคาตามบัญชี
  และได้รวมอยู่ในการคำนวณกำไรจากการดำเนินงาน

  รายจ่ายเกี่ยวกับการต่อเติม การต่ออายุ หรือการปรับปรุงสินทรัพย์ให้ดีขึ้น
  ซึ่งทำให้ราคาเปลี่ยนแทนในปัจจุบันของสินทรัพย์เพิ่มขึ้นอย่างเป็นสาระสำคัญ
  จะรวมเป็นราคาทุนของสินทรัพย์
  ส่วนค่าซ่อมแซมและค่าบำรุงรักษารับรู้เป็นค่าใช้จ่ายในรอบระยะเวลาบัญชีที่เกิดขึ้น

  3.11 สัญญาเช่าระยะยาว - กรณีที่กลุ่มบริษัทเป็นผู้เช่า

  สัญญาเช่าระยะยาวเพื่อเช่าสินทรัพย์โดยที่ความเสี่ยงและผลตอบแทนของความเป็นเจ้าของส่วนใหญ่ตกอยู่กับ
  ผู้ให้เช่า จะจัดเป็นสัญญาเช่าดำเนินงาน เงินที่ต้องจ่ายภายใต้สัญญาเช่าดำเนินงาน
  จะบันทึกในงบกำไรขาดทุนโดยใช้วิธีเส้นตรงตลอดอายุของสัญญาเช่านั้น

  ค่าใช้จ่ายที่เกิดขึ้นจากการยกเลิกสัญญาเช่าดำเนินงานก่อนหมดอายุการเช่า เช่น
  เบี้ยปรับที่ต้องจ่ายให้กับผู้ให้เช่าจะบันทึกเป็นค่าใช้จ่ายในรอบระยะเวลาบัญชีที่การยกเลิกนั้นเกิดขึ้น

  3.12 ภาษีเงินได้รอการตัดบัญชี

  ภาษีเงินได้รอการตัดบัญชีตั้งเต็มจำนวนตามวิธีหนี้สิน
  เมื่อเกิดผลแตกต่างชั่วคราวระหว่างฐานภาษีของสินทรัพย์และหนี้สิน และมูลค่าตามงบการเงิน
  ผลแตกต่างชั่วคราวหลักเกิดจากค่าเผื่อหนี้สงสัยจะสูญ และ
  สำรองผลประโยชน์เงินบำเหน็จพนักงาน

  อัตราภาษีที่ประกาศใช้ ณ วันที่ในงบดุลเป็นอัตราที่ใช้วัดภาษีเงินได้รอการตัดบัญชี

  สินทรัพย์ภาษีเงินได้รอการตัดบัญชีจะรับรู้เมื่อมีความเป็นไปได้ค่อนข้างแน่ที่บริษัทจะมีกำไรทางภาษีเพียงพอต่อการนำจำนวนผลแตกต่างชั่วคราวนั้นมาใช้ประโยชน์

  3.13 ประมาณการหนี้สิน

  กลุ่มบริษัทจะบันทึกประมาณการหนี้สินเมื่อมีความเป็นไปได้ค่อนข้างแน่นอนของการเกิดภาระผูกพันในปัจจุบันตามกฎหมายหรือจากการอนุมานอันเป็นผลสืบเนื่องมาจากเหตุการณ์ในอดีต
  ภาระผูกพันดังกล่าวคาดว่าจะส่งผลให้ต้องเกิดการไหลออกของทรัพยากรเพื่อจ่ายชำระภาระผูกพัน
  และจำนวนที่ต้องจ่ายสามารถประมาณการได้อย่างน่าเชื่อถือ

  3.14 เงินกู้ยืม

  เงินกู้ยืมจะถูกบันทึกเริ่มแรกด้วยมูลค่าที่ได้รับสุทธิหลังหักรายจ่ายโดยตรงเพื่อให้ได้เงินกู้ยืม
  เงินกู้ยืมแสดงในงบดุลด้วยราคาทุนตัดจำหน่าย โดยใช้วิธีอัตราดอกเบี้ยที่แท้จริง
  ผลต่างระหว่างมูลค่าที่ได้รับ (สุทธิจากรายจ่ายโดยตรงเพื่อให้ได้เงินกู้ยืม)
  กับมูลค่าชำระคืนบันทึกเป็นค่าใช้จ่ายในงบกำไรขาดทุนตามระยะเวลาของเงินกู้ยืม

  3.15 การรับรู้รายได้

  รายได้จากการประกอบกิจการโรงแรมและภัตตาคารถือตามราคาในใบแจ้งหนี้สำหรับค่าสินค้าและค่าบริการหลังจากหักส่วนลด
  ภาษีมูลค่าเพิ่ม และค่าบริการที่บวกเพิ่มแล้ว

  รายได้ค่าเช่ารับรู้ตามเกณฑ์คงค้างในอัตราที่ระบุในสัญญาเช่า

  ดอกเบี้ยรับรับรู้เป็นรายได้ตามเกณฑ์คงค้าง เว้นแต่จะมีความไม่แน่นอนในการรับชำระ

  เงินปันผลรับรับรู้เมื่อมีการประกาศจ่าย และกลุ่มบริษัทมีสิทธิได้รับเงินปันผลนั้น

  3.16 การจ่ายเงินปันผล

  เงินปันผลจ่ายบันทึกในงบการเงินในรอบระยะเวลาบัญชีที่คณะกรรมการของบริษัทได้ประกาศจ่ายเงินปันผล
  และที่ประชุมผู้ถือหุ้นของบริษัทได้อนุมัติการจ่ายเงินปันผลดังกล่าวแล้ว

  3.17 บุคคลหรือกิจการที่เกี่ยวข้องกัน

  บุคคลหรือกิจการที่เกี่ยวข้องกันกับบริษัทหมายถึงบุคคลหรือกิจการที่มีอำนาจควบคุมบริษัท
  ถูกควบคุมโดยบริษัทไม่ว่าจะเป็นโดยทางตรงหรือทางอ้อม
  หรืออยู่ภายใต้การควบคุมเดียวกันกับบริษัท รวมถึงบริษัทที่ทำหน้าที่ถือหุ้น บริษัทย่อย
  และกิจการที่เป็นบริษัทย่อยในเครือเดียวกัน นอกจากนี้บุคคลหรือกิจการที่เกี่ยวข้องกัน
  ยังหมายรวมถึงบริษัทร่วม
  และบุคคลซึ่งถือหุ้นที่มีสิทธิออกเสียงไม่ว่าทางตรงหรือทางอ้อมและมีอิทธิพล
  อย่างเป็นสาระสำคัญกับบริษัท ผู้บริหารสำคัญ กรรมการหรือพนักงานของบริษัท
  ตลอดทั้งสมาชิกในครอบครัวที่ใกล้ชิดกับบุคคลดังกล่าว และกิจการที่เกี่ยวข้องกับบุคคลเหล่านั้น

  ในการพิจารณาความสัมพันธ์ระหว่างบุคคลหรือกิจการที่เกี่ยวข้องกันกับบริษัทแต่ละรายการ
  บริษัทคำนึงถึง เนื้อหาของความสัมพันธ์มากกว่ารูปแบบทางกฎหมาย

2)  ตารางสรุปงบการเงิน (โปรดดูเอกสารแนบ)

3)  อัตราส่วนทางการเงินที่สำคัญที่สะท้อนถึงฐานะการเงิน
    และผลการดำเนินงานในธุรกิจหลักของบริษัทและบริษัทย่อย (โปรดดูเอกสารแนบ)

2.  คำอธิบายและการวิเคราะห์ฐานะการเงินและผลการดำเนินงาน

วิเคราะห์ผลการดำเนินงานและฐานะการเงินโดยสรุป

สำหรับปี 2547 โรงแรมโอเรียนเต็ลยังดำรงไว้ซึ่งความเป็นหนึ่งเมื่อเทียบกับคู่แข่ง
จำนวนนักท่องเที่ยวในปี 2547
เพิ่มขึ้นหลังจากสภาวะการเดินทางกลับคืนสู่สภาพปกติและเป็นผลจากการโฆษณาประชาสัมพันธ์ของการท่องเที่ยวแห่งประเทศไทย
ในแคมเปญ “เที่ยวเมืองไทย ไม่ไปไม่รู้” ในช่วงปี 2547

อัตราค่าห้องพักเฉลี่ยของปี 2547 สูงกว่าช่วงเดียวกันของปี 2546 ร้อยละ 2.4
โดยรวมแล้วรายได้ต่อจำนวนห้องพักเพิ่มขึ้นร้อยละ 24.9 ในปี 2547

บริษัทยังคงเสริมสร้างการรับรู้ในเรื่องของเอกลักษณ์และความมีชื่อเสียงของโรงแรมสู่ตลาดภายในประเทศอย่างต่อเนื่อง
และได้สร้างช่องทางการจัดจำหน่ายอาหารและเครื่องดื่มและการบริการอื่นๆในกรุงเทพฯเพิ่มขึ้น
โดยเฉพาะอย่างยิ่งการจัดจำหน่ายใน “ร้านโอเรียนเต็ลช็อป” ที่สวยงาม
ซึ่งตั้งอยู่ในศูนย์การค้าชั้นนำหลายแห่งในเมือง
ห้องอาหารที่มีชื่อเสียงของโรงแรมมีรายได้มากจากตลาดภายในประเทศ

ฐานะการเงินของบริษัท อยู่ในระดับที่ดีมีวงเงินกู้ที่ยังไม่ได้เบิกใช้เป็นจำนวนมาก
รวมทั้งวงเงินกู้จากภายนอกและเงินสดคงเหลือ ณ สิ้นปี 2547
ฐานะการเงินที่แข็งแกร่งและสินทรัพย์ของบริษัททำให้โรงแรมสามารถดำเนินการปรับปรุงสภาพและคุณภาพของสินทรัพย์อย่างสม่ำเสมอ
ในปี 2547 โครงการปรับปรุงห้องพักอาหารลอร์ด จิมส์และห้องครัวได้เสร็จสมบูรณ์
การลงทุนในการปรับปรุงสินทรัพย์ควบคู่ไปกับโปรแกรมการฝึกอบรมพนักงานอย่างต่อเนื่องเช่นนี้ทำให้โรงแรมสามารถให้บริการที่เป็นเลิศกับลูกค้า
สามารถสร้างชื่อเสียงให้กับโรงแรมได้เป็นอย่างดีและสามารถดึงดูดลูกค้าที่มีรสนิยมดี

รายได้

ในปี 2547 ร้อยละ 80.8 ของรายได้รวมของบริษัทมาจากรายได้ของห้องพัก
และการขายอาหารและเครื่องดื่มรายได้รวมของบริษัทเพิ่มขึ้นร้อยละ 22.5 จาก 1,657.6
ล้านบาทในปี 2546 เป็น 2,029.9 ล้านบาทในปี 2547 เนื่องจากอัตราการเข้าพักเพิ่มขึ้นร้อยละ
21.6 จากปี 2546 ส่วนรายได้จากการขายอาหารและเครื่องดื่มเพิ่มขึ้นร้อยละ 24.2 จากปี 2546

ร้อยละ 7.1 ของรายได้รวมมาจากการประกอบธุรกิจที่เกี่ยวข้องกับการให้บริการในโรงแรมเช่น
ค่าโทรศัพท์ ค่าซักรีด ศูนย์กีฬาและสุขภาพ อีกประมาณร้อยละ 12.1 ของรายได้รวม
มาจากค่าเช่าร้านค้าภายในโรงแรม และรายได้จากร้านโอเรียนเต็ลช็อป

ค่าใช้จ่ายในการดำเนินงาน

ค่าใช้จ่ายในการดำเนินงานของบริษัทเพิ่มขึ้นร้อยละ 12.5 จาก 1,332.2 ล้านบาทในปี 2546
เป็น 1,499.0 ล้านบาทในปี 2547 ต้นทุนผันแปรลดลงร้อยละ 2.7
เมื่อเปรียบเทียบกับรายได้ที่เพิ่มขึ้นร้อยละ 21.2
ค่าใช้จ่ายที่เป็นเงินสกุลดอลล่าร์สหรัฐลดลงเมื่อคิดเป็นเงินบาทในปี 2547
เป็นผลจากค่าของเงินบาทแข็งขึ้นเมื่อเทียบกับดอลล่าร์สหรัฐ

กำไรสุทธิ

ในปี 2547 บริษัทมีกำไรสุทธิ จำนวน 365.8 ล้านบาท เพิ่มขึ้นจาก 204.5 ล้านบาทในปี 2546
คิดเป็นร้อยละ 18.0 และ 12.3 ของรายได้ตามลำดับ กำไรต่อหุ้นเพิ่มขึ้นร้อยละ 78.9 จาก
12.8 บาทเป็น 22.9 บาท

สินทรัพย์

ณ วันที่ 31 ธันวาคม 2547 บริษัทมีสินทรัพย์รวมจำนวน 2,368.6 ล้านบาท เพิ่มขึ้นร้อยละ 4.8
จาก 2,259.8 ล้านบาท ณ สิ้นปี 2546
ระหว่างปีไม่มีการเปลี่ยนแปลงที่สำคัญในองค์ประกอบของสินทรัพย์ ซึ่งสรุปได้ดังนี้

  ---- ------------------------- --------- ------------------------ ------------ --------- ------------------------
                                 2547                                            2546      

                                 ล้านบาท    คิดเป็นร้อยละของสินทรัพย์รวม   เพิ่มขึ้น/ลดลง   ล้านบาท    คิดเป็นร้อยละของสินทรัพย์รวม

  1.   ที่ดิน อาคารและอุปกรณ์สุทธิ      1,871.8   79.0%                    1.9%         1,837.5   81.3%

  2.   เงินลงทุนระยะสั้น             0.7       0.0%                     (53.4%)      1.5       0.0%

  3.   เงินสดและเงินฝากธนาคาร      197.5     8.3%                     (10.1%)      219.7     9.8%

  4.   ลูกหนี้การค้าสุทธิ              128.4     5.5%                     48.9%        86.2      3.8%

  5.   เงินลงทุนในบริษัทที่เกี่ยวข้องกัน   73.0      3.1%                     24.3%        58.7      2.6%

  6.   สินค้าคงเหลือ                15.7      0.7%                     13.9%        13.8      0.6%

  7.   สินทรัพย์อื่น                  81.5      3.4%                     92.5%        42.4      1.9%

       รวมสินทรัพย์                 2,368.6   100.0%                   4.8%         2,259.8   100.0%
  ---- ------------------------- --------- ------------------------ ------------ --------- ------------------------

หนี้สิน

  บริษัทมีหนี้สินรวม ณ วันที่ 31 ธันวาคม 2547 จำนวน 1,053.1 ล้านบาท เปรียบเทียบกับ
  1,221.0 ล้านบาทในปี 2546 หนี้สินนี้รวมถึงเงินกู้ยืมค้างชำระจำนวน 603.0 ล้านบาท
  เปรียบเทียบกับ 737.8 ล้านบาทในปี 2546 ซึ่งประกอบด้วย

  ---------- ------------------------------- -------------- -------------- --------------
  (ล้านบาท)                                   2547           2545           เพิ่มขึ้น / ลดลง

  1.         เงินกู้ยืมระยะสั้น                    200.0          100.0          100.0

  2.         ส่วนของเงินกู้ยืมที่ถึงกำหนดชำระภายใน 1 403.0          34.8           368.2
             ปี                                                             

  3.         เงินกู้ยืมระยะยาว                   -              603.0          (603.0)

             รวมเงินกู้ยืม                       603.0          737.8          134.8
  ---------- ------------------------------- -------------- -------------- --------------

ส่วนของผู้ถือหุ้น

  ส่วนของผู้ถือหุ้นเพิ่มขึ้นจาก 1,038.8 ล้านบาท ในปี 2546 เป็น 1,315.5 ล้านบาท ในปี
  2547 ราคาตามบัญชีต่อหุ้นเพิ่มขึ้นจาก 64.9 บาท ในปี 2546 เป็น 82.2 บาท ในปี 2547

กระแสเงินสด

งบกระแสเงินสดแสดงถึงการเปลี่ยนแปลงของกระแสเงินสดจากการดำเนินงาน
กระแสเงินสดจากการลงทุน กระแสเงินสดจากการจัดหาเงินระหว่างปี
เงินสดและรายการเทียบเท่าเงินสด ณ วันที่ 31 ธันวาคม 2547 เท่ากับ 197.5 ล้านบาท ลดลง
22.2 ล้านบาท จากปีที่แล้ว ซึ่งมียอดคงเหลือ 219.7 ล้านบาท ซึ่งเป็นผลเนื่องมาจาก

1.  เงินสดสุทธิจากการดำเนินงาน 589.8 ล้านบาท เพิ่มขึ้น 153.4 ล้านบาทจาก 436.4
    ล้านบาทในปี 2546 ส่วนใหญ่เกิดจากกำไรสุทธิที่เพิ่มขึ้น

2.  เงินสดสุทธิจากการลงทุน 253.3 ล้านบาท ลดลง 37.5 ล้านบาทเปรียบเทียบกับ 290.8
    ล้านบาทในปี 2546 เนื่องจากโครงการปรับปรุงห้องอาหารลอร์ดจิมส์ ครัวใหญ่ และสปา

3.  เงินสดสุทธิจากการจัดหาเงิน 358.7 ล้านบาท เพิ่มขึ้น 183.9
    ล้านบาทเมื่อเปรียบเทียบกับเงินสดสุทธิจากการจัดหาเงิน 174.8 ล้านบาทในปี 2546
    เนื่องจากการจ่ายคืนเงินกู้ระยะยาวจากธนาคาร

ภาระผูกพัน

ณ วันที่ 31 ธันวาคม 2547 บริษัท และบริษัทย่อยมีภาระผูกพันดังนี้:-

1.  บริษัทได้ทำสัญญาการจัดการกับกลุ่มบริษัทในเครือมีกำหนด 10 ปี เริ่มตั้งแต่ปี 2531
    โดยบริษัทมีสิทธิต่ออายุสัญญาได้อีก 2 ช่วง ช่วงละ 10 ปี

  บริษัทฯจะต้องจ่ายค่าธรรมเนียมตามอัตราที่ระบุไว้ในสัญญาระยะยาวดังกล่าวซึ่งเป็นไปตามปกติธุรกิจ

2.  บริษัทฯและบริษัทย่อยมีภาระผูกพันที่จะต้องจ่ายค่าเช่าตามหนังสือสัญญาเช่าต่างๆดังต่อไปนี้:-

  ----------------------- -------------------- --------------------------
  (หน่วย: ล้านบาท)          2547                 

                          งบการเงินรวม          งบการเงินเฉพาะของบริษัทฯ

  ปี 2548                  40.0                 37.0

  ปี 2549 – 2553           152.0                133.0

  ปี 2554 – 2574           555.0                546.0

  รวมภาระผูกพันค่าเช่า ณ วันที่  747.0                716.0
  31 ธันวาคม 2547                               

                                               

  รวมภาระผูกพันค่าเช่า ณ วันที่  786.0                752.0
  31 ธันวาคม 2546                               
  ----------------------- -------------------- --------------------------

3.  บริษัทฯและบริษัทย่อยมีภาระผูกพันที่เป็นรายจ่ายฝ่ายทุนและสัญญาค่าก่อสร้างเป็นจำนวนเงิน
    26.8 ล้านบาท เฉพาะของบริษัทฯเป็นจำนวน 17.9 ล้านบาท (2546 : 22.3 ล้านบาท
    และ 22.3 ล้านบาท ตามลำดับ)